Diari Oficial de la Generalitat Valenciana


Sumari del DOGV 4382, del 20-11-2002 (2002/12943)

RESOLUCIÓ de 25 d'octubre de 2002, del president de l'Institut Valencià de Cinematografia Ricardo Muñoz Suay, per la qual es convoca un concurs per a la concessió d'ajudes a la creació de guions de llargmetratges cinematogràfics per a l'any 2002.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4382

Data del DOGV
:   20-11-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/12846


Data del document
:   25-10-2002

Organisme emissor
:   Institut Valencià de Cinematografia Ricardo Muñoz Suay

Tipus de document
:   Resolució

Descriptors 

:   * ajuda pública
    * producció audiovisual
    * suport econòmic

RESOLUCIÓ de 25 d'octubre de 2002, del president de l'Institut Valencià de Cinematografia Ricardo Muñoz Suay, per la qual es convoca un concurs per a la concessió d'ajudes a la creació de guions de llargmetratges cinematogràfics per a l'any 2002. [2002/Q12593]
  
A fi d'ampliar les àrees d'actuació i suport al sector audiovisual valencià, l'Institut Valencià de Cinematografia Ricardo Muñoz Suay, considera necessari estimular l'escriptura de guions de llargmetratges cinematogràfics concedint ajudes econòmiques que incentiven esta activitat, i d'acord amb els articles 2 i 31.4 de la Llei Orgànica 5/1982, per la qual s'aprova l'Estatut d'Autonomia de la Comunitat Valenciana, d'acord amb els objectius de l'Institut Valencià de Cinematografia per a l'exercici 2002, i fent ús de les atribucions que em conferix la Llei 5/1998, de 18 de juny, de Creació de l'Institut Valencià de Cinematografia Ricardo Muñoz Suay, resolc:
  
Primer
  
Convocar un concurs per a la concessió d'ajudes a la creació de guions de llargmetratges cinematogràfics per a l'any 2002, i aprovar les bases de la convocatòria, que s'inclouen com a annex I d'esta resolució.
  
Segon
  
L'import de les ajudes que es concediran per a esta finalitat, la quantitat global màxima del qual serà de 30.000 euros, es pagarà a càrrec de la línia SE000054 del capítol IV dels pressupostos de l'Institut Valencià de Cinematografia Ricardo Muñoz Suay per a l'any 2002.
  
DISPOSICIONS FINALS
  
Primera
  
La present resolució entrarà en vigor el mateix dia de la publicació en el Diari Oficial de la Generalitat Valenciana.
  
Segona
  
D'acord amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del president de l'Institut Valencià de Cinematografia en el termini d'un mes a comptar des de l'endemà de la publicació de la present resolució.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació de la present resolució.
  
València, 25 d'octubre de 2002.- El president de l'Institut Valencià de Cinematografia Ricardo Muñoz Suay: Manuel Tarancón Fandos.
  
ANNEX I
  
Bases per a l'adjudicació d'ajudes a la creació de guions de llargmetratges cinematogràfics per a l'any 2002.
  
Primera. Objecte
  
Estes ajudes tenen com a objecte donar suport a la realització de guions de llargmetratges de ficció.
  
Segona. Característiques
  
Es concediran un màxim de cinc ajudes de 6.000 euros cada una a guionistes valencians que desitgen fer el treball de creació del guió d'un llargmetratge cinematogràfic de ficció.
  
Els guions presentats hauran de ser originals i no estar basats en obres preexistents. No es podrà concedir més d'una ajuda per sol·licitant.
  
Tercera. Sol·licituds
  
3.1 El termini de presentació de sol·licituds serà de 10 dies a partir de l'endemà de la publicació d'esta resolució en el Diari Oficial de la Generalitat Valenciana.
  
3.2 La sol·licitud, segons el model que figura en l'annex II, haurà d'acompanyar-se de quatre exemplars dels documents següents:
  
- Fotocòpia del document nacional d'identitat del sol·licitant.
  
- Currículum del sol·licitant.
  
- Memòria explicativa del projecte d'escriptura, amb una sinopsi argumental detallada.
  
- Mostra del treball per al qual se sol·licita l'ajuda, que consistirà en un tractament del guió amb una extensió entre 20 i 40 folis, i el desplegament equivalent a cinc minuts del guió definitiu.
  
- Qualsevol altra dada o document relacionat amb el projecte objecte de la sol·licitud que els interessats consideren convenient aportar.
  
3.3 Tota la documentació requerida es presentarà al Registre General de l'Institut Valencià de Cinematografia Ricardo Muñoz Suay amb la sol·licitud, o bé s'enviarà per qualsevol dels procediments establits en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
3.4 Si la sol·licitud no conté les dades exigides o hi falta documentació complementària, es requerirà l'interessat perquè en el termini de 10 dies corregisca els defectes, i en el cas que no ho faça es considerarà que ha desistit de la seua petició, després de dictar resolució, segons que disposa l'article 71.1 de la Llei 30/1992, modificada per la Llei 4/1999.
  
Quarta. Avaluació dels projectes i resolució de les sol·licituds
  
4.1 Per a l'avaluació dels projectes presentats pels sol·licitants, es constituirà una comissió avaluadora, nomenada per la vicepresidenta de l'Institut Valencià de Cinematografia Ricardo Muñoz Suay, de la qual formaran part:
  
- Presidenta: la vicepresidenta de l'Institut Valencià de Cinematografia Ricardo Muñoz Suay o persona en qui delegue.
  
- Vicepresident: el director de l'Institut Valencià de Cinematografia Ricardo Muñoz Suay.
  
- Secretari: una persona al servici de l'IVAC nomenada per la vicepresidenta de l'Institut Valencià de Cinematografia Ricardo Muñoz Suay.
  
- Vocals: seran tres, un membre a proposta de la PAV (Productores Audiovisuals Valencianes), un membre a proposta de l'ADCV (Associació de Directors de Cinema Valencians) i un membre a proposta d'EVA (Escriptors Valencians de l'Audiovisual).
  
4.2 Els criteris que es tindran en compte per a la valoració dels projectes presentats seran:
  
- Interés temàtic i argumental.
  
- Adequació dels nivells del llenguatge a l'estil de la narració.
  
- Domini dels recursos expressius.
  
- Utilització del valencià.
  
- Interés constatable per part de productores i distribuïdores en l'escriptura del guió objecte de la sol·licitud.
  
4.3 Una vegada la comissió avaluadora realitze la valoració dels projectes presentats, la vicepresidenta de l'Institut Valencià de Cinematografia Ricardo Muñoz Suay elevarà la proposta de la concessió de les ajudes i el seu import al president de l'Institut Valencià de Cinematografia Ricardo Muñoz Suay.
  
Als efectes del que establix l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua nova redacció, donada per la Llei 4/1999, de 13 de gener, s'informa que el termini màxim per a resoldre la present sol·licitud és de tres mesos a comptar des de la data en què haja tingut entrada en el registre de l'òrgan competent per a tramitar-la, sense perjuí del que preveu l'article 42.5 de la mateixa llei. L'efecte que produirà el silenci administratiu, si el termini transcorre sense que es dicte ni es notifique la resolució corresponent, és desestimatori de la sol·licitud.
  
4.4 Una vegada concedida la subvenció, l'interessat n'haurà de manifestar per escrit l'acceptació en un termini no superior a 10 dies comptats a partir de la recepció de la notificació de concessió de l'ajuda (annex III). Si l'últim dia del termini fóra inhàbil, dissabte o qualsevol altre que reglamentàriament siga declarat com a tal, es consideraria prorrogat fins al primer dia hàbil següent. Transcorregut este termini sense que s'haguera rebut l'acceptació expressa, el beneficiari perdria el dret a la subvenció concedida.
  
Cinquena. Obligacions dels beneficiaris
  
Seran obligacions dels beneficiaris:
  
5.1 Presentar la documentació acreditativa de trobar-se al corrent en les obligacions tributàries amb la Hisenda Pública i davant la Seguretat Social en la data del pagament de la subvenció, d'acord amb el que disposa l'Orde de 30 de maig de 1996, de la Conselleria d'Economia i Hisenda (DOGV de 21.06.1996).
  
5.2 Presentar acabats els guions subvencionats fins al 15 de desembre de 2002, data límit en què s'hauran d'entregar al Registre General de l'Institut Valencià de Cinematografia Ricardo Muñoz Suay quatre còpies del guió mecanografiades i enquadernades, les quals hauran de sotmetre's al vistiplau de la comissió avaluadora, que al seu dia va emetre un informe favorable sobre el projecte.
  
5.3 Sotmetre's a les actuacions de control financer que corresponen a la Intervenció General en relació amb les ajudes concedides, i a les altres obligacions previstes en l'article 47 del Text Refós de la Llei d'Hisenda Pública de la Generalitat Valenciana.
  
5.4 Fer constar, en el cas de la realització de la pel·lícula, el patrocini per a la realització del guió de la Generalitat Valenciana, segons el logotip que facilitarà l'Institut Valencià de Cinematografia Ricardo Muñoz Suay.
  
Sisena. Justificació i pagament de les ajudes
  
6.1 La tramitació del pagament de les ajudes començarà amb l'acreditació prèvia per part del beneficiari del compliment de les obligacions establides en la base cinquena d'este annex.
  
6.2 Es podrà avançar el cobrament de fins al 50% de la quantitat subvencionada a càrrec del pressupost del 2002 amb la presentació prèvia d'un aval bancari o d'una assegurança de caució per eixe import, el qual es depositarà en la Conselleria d'Economia, Hisenda i Ocupació. L'aval serà tornat una volta es presente la documentació justificativa i es complisquen les altres obligacions establides.
  
Setena. Incompatibilitats. Exclusions
  
L'ús d'estes ajudes és incompatible amb l'ús simultani de qualsevol altra ajuda, siga d'entitat pública o privada, per al mateix treball; l'incompliment d'esta obligació per part del beneficiari donarà lloc al reintegrament de les quantitats percebudes i a l'exigència del dret de demora des del moment del pagament de la subvenció, d'acord amb el que disposa l'article 47.9.d del Text Refós de la Llei d'Hisenda Pública de la Generalitat Valenciana. Qualsevol alteració unilateral per part del beneficiari de les condicions tingudes en compte per a la concessió de l'ajuda podrà donar lloc a la modificació, o a l'anul·lació si és procedent, de la resolució de concessió.